Kraft Litteraturfestival

**Kraft Litteraturfestival** er en todagers litteratur- og kulturfestival som har blitt avholdt i Arendal på sensommer/høst hvert år siden 2022. Navnet på festivalen henspiller på litteraturens kraft.

Initiativet til festivalen ble tatt i 2019, men pandemien satte en stopper for arrangementet helt frem til første utgave i 2022. Festivalen styres av lokale forfattere og litteraturformidlere, som veksler på å ta hovedansvar som festivalledere. Kjernegruppa består av Benedicte Meyer Kroneberg, Bård Nannestad, Hilde Elise S. Bie, Gaute Bie, Kari Nygaard og Liv Laukvik Nannestad. Benedicte Meyer Kroneberg og Hilde Elise S. Bie drev tidligere i flere år konseptet «Litterær Salong» på byens bibliotek.

Innholdsmessig består festivalen av en miks av bokbad, opplesninger og samtaler, avløst av – og akkompagnert av – musikalske innslag. Den innledes med en «kraftsalve» hver dag og avsluttes med uformell quiz.

## Historikk

### 2022 – Håp
Den første festivalen, som hadde tema *Håp*, foregikk dels på utendørsscenen Bakgården, dels i parken på Teaterplassen. Gjester var blant andre forfatterne Linn Ullmann, Jan Kjærstad, Synne Sun Løes, Birger Emanuelsen og vinner av Sørlandets litteraturpris 2022 Bruno Jovanović, samt filosofen Hans Grelland. Tidligere NRK-journalist Steinar Nielsen bidro som bokbader og samtaleleder. Espen Larsen fremførte verket *Hope*, opprinnelig et bestillingsverk til musikkfestivalen Canal Street, og trompetist Oscar Andreas Haug improviserte et stykke til festivalen. Tomas Laukvik Nannestad og Victoria Oftestad fra ensemblet Bislet Barokk spilte også.

### 2023 – Løgn
I 2023 foregikk Kraft inne i kongressalen på Clarion Hotel Tyholmen og ute på Teaterplassen. Ungdomskraftsalven ble levert av artisten Simen Steinklev, og blant gjestene var Nina Lykke, Vigdis Hjorth, Sunniva Lye Axelsen og filosofen Lars Fredrik H. Svendsen. Levi Henriksen & Babylon Two (en nedstrippet versjon av backingbandet Babylon Badlands) headlinet de musikalske innslagene.

Den norske oversettelsen av Maia Kobabes *[[Genderqueer – en selvbiografi|Genderqueer – En selvbiografi]]* er utgitt av Måltrost forlag, som drives av festivalens medarrangører Bård Nannestad og Liv Laukvik Nannestad. Boka fikk sin lansering under Kraft 2023 i form av en samtale mellom forleggeren, bokens redaktør Sonja Dalseth og sexolog Berit Bulien Jørgensen.

### 2024 – Røtter
2024-utgaven av festivalen fant sted på kulturscenen Studio Spornes på Tyholmen. Blant gjestene var Niels Fredrik Dahl, Inger Bråtveit, Birger Emanuelsen og Kjersti Annesdatter Skomsvold. Rebekka Lundstrøm og duoen Farin sto for musikken.

### 2025 – Ytring
I 2025 var det på ny Studio Spornes som var vertskap for festivalen. Gjestene inkluderte Lars Elling, vinner av Sørlandets litteraturpris 2024 Ida Marie Haugen Gilbert, Geir Pollen og vinner av Sørlandets litteraturpris 2025 Anngjerd Rustand. Duoen Alexander H. Sandtorv og Kristopher Schau spilte inn en episode av podcasten Menn uten midje kan også lese, der de tok for seg diktsamlingen *Melanin hvitere enn blekemiddel* (2018) av Sumaya Jirde Ali. Cellist Anlaug Seljåsen Stabell spilte.

## Temaer for festivalen

* 2022: *Håp* – kraftsalver ved Linn Ullmann og slampoet Tuva Wathne
* 2023: *Løgn* – kraftsalver ved Nina Lykke og rapper Simen Steinklev
* 2024: *Røtter* – kraftsalver ved slampoet Martine Johansen og regissør Magnus Sparsaas
* 2025: *Ytring* – kraftsalve ved Gaute Bie

## Referanser


## Eksterne lenker

* 
* Festivalens hjemmesider